《李客山见过投诗次来韵 其二》
清代·陈鹏年

伊余旅琳宫，客岁寒方冱。及此届金商，月琯已十度。

兹岂无故然，天地有成数。忧患苟不历，谁能辨甘苦。

顾惭驽钝姿，厉此松柏固。片言勖余心，馨香拟兰杜。

作者简介：（1663—1723）清湖南湘潭人，字北溟，又字沧洲。康熙三十年进士，授浙江西安知县。历浙江西安、江南山阳知县，累擢为江宁知府。四十四年，圣祖南巡时，总督阿山欲加赋为供应之用，鹏年力持不可而止。事后，被借故诬劾下狱，江宁人为之罢市，终仍夺官。后再起为苏州知府，官至河道总督，卒于任。卒谥恪勤。有《道荣堂文集》、《喝月词》、《历仕政略》、《河工条约》等。